Lara Gut-Behrami a câştigat vineri, pentru a cincea oară, titlul sezonului de Cupă Mondială la super-G, după ce s-a clasat pe locul şapte în cursa finală câştigată de campioana olimpică din 2018, Ester Ledecka, relatează AP, potrivit news.ro.
Gut-Behrami, în vârstă de 32 de ani, avea nevoie să termine cel puţin pe locul opt pentru a-şi proteja poziţia de lider în clasament şi pentru a revendica al treilea glob de cristal al sezonului său extraordinar. Vedeta elveţiană, care a câştigat prima sa cursă de Cupa Mondială în 2008, la vârsta de 17 ani, a obţinut deja titlurile la general şi la slalom uriaş.
În cursa de vineri, cele mai apropiate contracandidate ale lui Gut-Behrami, Federica Brignone şi Cornelia Huetter, s-au clasat pe locurile doi, respectiv cinci.
Totalul de puncte acumulate de Gut-Behrami de-a lungul sezonului la super-G a crescut la 576, terminând cu 30 de puncte în faţa lui Brignone. Huetter a fost la 60 de puncte în urmă, pe locul trei.
"Super-G este disciplina pe care o iubesc cu adevărat", a declarat Gut-Behrami, care a câştigat aurul olimpic în această disciplină în 2022. "Să câştig din nou Globul este incredibil".